Καμίλ Ιντρίς

Ο **Καμίλ Ιντρίς** (*Kamil Eltayeb Idris* αραβικά: كامل إدريس) ( γενν. στις 26 Αυγούστου 1954) είναι πολιτικός άνδρας από το Σουδάν, λόγιος και διεθνής δημόσιος υπάλληλος και πρωθυπουργός του Σουδάν από τις 19 Μαΐου 2025. Διετέλεσε Γενικός Διευθυντής του World Intellectual Property Organization (WIPO) από τον Νοέμβριο του 1997 έως τον Σεπτέμβριο του 2008. Υπήρξε επίσης επικεφαλής της UPOV. Στις 19 Μαΐου 2025 ανέλαβε πρωθυπουργός του Σουδάν.

## Σπουδές
Σύμφωνα με έγγραφο που καταρτίστηκε από το Γραφείο της UPOV, ο Ιντρίς είναι κάτοχος Bachelor of Law (LLB) από το Πανεπιστήμιο του Χαρτούμ, Bachelor of Arts στη Φιλοσοφία, Πολιτικές Επιστήμες και Οικονομικές Θεωρίες από το Πανεπιστήμιο του Καΐρου, Μεταπτυχιακού Διπλώματος στο Διεθνές Δίκαιο και τις Διεθνείς Σχέσεις από το Πανεπιστήμιο του Οχάιο, καθώς και Διδακτορικού στο Διεθνές Δίκαιο το 1984 από το τότε συνδεδεμένο με το Πανεπιστήμιο της Γενεύης Graduate Institute of International Studies. Το Franklin Pierce Law Center στις Ηνωμένες Πολιτείες απένειμε στον Ιντρίς τιμητικό Διδακτορικό Δίπλωμα Νομικής τον Μάιο του 1999. Το 2005, ο Idris έλαβε τιμητικό Διδακτορικό Δίπλωμα Γραμμάτων από το Indira Gandhi National Open University στην Ινδία.

## Σταδιοδρομία
Ο Ιντρίς εντάχθηκε στον WIPO στις 30 Δεκεμβρίου 1982. Υπήρξε μέλος της Διεθνούς Νομικής Επιτροπής από το 1992 έως το 1996 και από το 2000 έως το 2001.

Στις 22 Σεπτεμβρίου 1997 διορίστηκε Γενικός Διευθυντής του WIPO για περίοδο έξι ετών. Ο Ιντρίς διαδέχθηκε τον Άρπαντ Μπογκς, ο οποίος υπηρέτησε ως Γενικός Διευθυντής επί 25 έτη. Ο Γενικός Διευθυντής επιβλέπει τις προσπάθειες της WIPO για την παγκόσμια προστασία της πνευματικής ιδιοκτησίας.

Τον Μάρτιο του 1998 επισκέφθηκε το Κογκρέσο των ΗΠΑ και συναντήθηκε με τον Αμερικανό υπουργό Εμπορίου για να συζητήσουν την προστασία και προώθηση της αμερικανικής ευρηματικότητας, και έτυχε επίσημης υποδοχής από το Κογκρέσο.

Το 2001 ο Ιντρίς, μαζί με τον Μιχνέα Μοτόκ, υπέγραψαν Πρόγραμμα Συνεργασίας μεταξύ της Ρουμανίας και του WIPO.

Στις 27 Μαΐου 2003 επαναδιορίστηκε επίσημα για δεύτερη εξαετή θητεία ως Γενικός Διευθυντής του WIPO. Την ίδια χρονιά εγκαινίασε το νέο Κέντρο Πνευματικής Ιδιοκτησίας στο Πανεπιστήμιο της Εθνικής και Παγκόσμιας Οικονομίας.

Το 2006 ο Ιντρίς διαπραγματεύτηκε πρόγραμμα συνεργασίας μεταξύ της WIPO και της Κυβέρνησης του Αζερμπαϊτζάν.

Καθ’ όλη τη θητεία του ως Γενικός Διευθυντής, ο Ιντρίς δώριζε τον μισθό του ως Γενικός Γραμματέας της Ένωσης για την Προστασία των Ποικιλιών Φυτών (UPOV) σε αναπτυσσόμενες χώρες. Η θητεία του επρόκειτο αρχικά να λήξει στις 30 Νοεμβρίου 2009. Έγγραφο του WIPO που δημοσιεύτηκε το 2016 αναφέρει ότι το 2007 ο Ιντρίς ζήτησε από την Επιτροπή Συντονισμού της WIPO να επισπεύσει τη διαδικασία διορισμού του διαδόχου του, του οποίου ο διορισμός ξεκίνησε τον Οκτώβριο του 2008.

Το 2008 ο Ιντρίς συναντήθηκε με τον πρόεδρο και τον πρωθυπουργό της Δημοκρατίας της Κιργιζίας, όπου συζήτησαν την ανάπτυξη ψηφιακής βιβλιοθήκης για τη χώρα.

Το 2010 ο Ιντρίς ήταν ανεξάρτητος υποψήφιος για την προεδρία του Σουδάν.

## Αντιπαραθέσεις
Το 2006, έπειτα από αίτημα της Κοινής Επιθεωρητικής Μονάδας των Ηνωμένων Εθνών, η Εσωτερική Υπηρεσία Ελέγχου και Εποπτείας (IAOD) του WIPO διενήργησε έρευνα σύμφωνα με την οποία υπήρχε αναντιστοιχία στην ημερομηνία γέννησης του  Ιντρίς. Η πληροφορία διέρρευσε στα μέσα ενημέρωσης.

Παλαιότερα έγγραφα του WIPO ανέφεραν ως ημερομηνία γέννησης του Ιντρίς την 26η Αυγούστου 1945, ωστόσο προσπάθησε να την τροποποιήσει σε 26 Αυγούστου 1954. Στις 21 Σεπτεμβρίου 2007 η Γραμματεία του WIPO χαρακτήρισε την έκθεση «σκόπιμη πρόθεση βλάβης κατά του Ιντρίς» και επέκρινε τη νομιμότητα της έρευνας και τη διαδικασία που ακολουθήθηκε, η οποία επέφερε παραβίαση της εμπιστευτικότητάς της.

Ανάλογα με την πηγή, η ημερομηνία γέννησης του Ιντρίς έχει αναφερθεί ως 26 Αυγούστου 1945, 26 Αυγούστου 1953 ή 26 Αυγούστου 1954.

Κατά τη διάρκεια της Γενικής Συνέλευσης του WIPO το 2007, επιχειρήθηκε η απομάκρυνση του Ιντρίς, αλλά η πρόταση απορρίφθηκε. Ωστόσο, ο οργανισμός δέχτηκε επικρίσεις για την αξιοπιστία του. Ο Ίντρις συμφώνησε να παραιτηθεί και αποχώρησε έναν χρόνο νωρίτερα από την προγραμματισμένη λήξη της θητείας του.

Τον Δεκέμβριο του 2016 δημοσιεύθηκαν έγγραφα του WIPO με ημερομηνία το 2010 και υπογραφή του νομικού συμβούλου του οργανισμού Έντουαρντ Κουάκγουα, τα οποία φέρονται να αποδεικνύουν ότι ο Ιντρίς δεν παραποίησε την ημερομηνία γέννησής του.

## Παραπομπές


## Βιβλιογραφία

*

## Εξωτερικοί σύνδεσμοι
* 

Κατηγορία:Πρωθυπουργοί του Σουδάν
Κατηγορία:Ηγέτες εν ενεργεία